b'\n_START_ARTICLE_\nB\xc3\xa9ja\xc3\xafa\n_START_SECTION_\nGeografija\n_START_PARAGRAPH_\nNad mestom je gora Yemma Gouraya, katere obris naj bi bil podoben spe\xc4\x8di \xc5\xbeenski. Drugi bli\xc5\xbenji slikoviti to\xc4\x8dki sta pla\xc5\xbea Aiguades in Pic des Singes (Opi\xc4\x8dji vrh). Na slednjem \xc5\xbeivijo ogro\xc5\xbeeni berberski makaki, ki so bili v prazgodovini mnogo bolj raz\xc5\xa1irjeni kot so zdaj. Vse tri geografske to\xc4\x8dke spadajo v Narodni park Gouraya. Mimo mesta te\xc4\x8de reka Soummam._NEWLINE_Pod francosko oblastjo je imela B\xc3\xa9ja\xc3\xafa ve\xc4\x8d evropskih imen: nem\xc5\xa1ko Budschaja, italijansko Bugia in Bougie [bu\xcb\x88\xca\x92i]. Zadnji dve imeni pomenita sve\xc4\x8do, ker je bilo mesto znano po trgovanju s \xc4\x8debeljim voskom.\n_START_SECTION_\nRimsko in bizantinsko obdobje\n_START_PARAGRAPH_\nB\xc3\xa9ja\xc3\xafa stoji na mestu anti\xc4\x8dnega mesta Saldae, ki je bilo v karta\xc5\xbeanskem in rimskem obdobju manj pomembno pristani\xc5\xa1\xc4\x8de na ozemlju, naseljenim z numidijskimi Berberi. Saldae je kot kolonijo rimskih voja\xc5\xa1kih veteranov ustanovil cesar Avgust. Kasneje so postale pomembno mesto in sede\xc5\xbe \xc5\xa1kofije v provinci Mauretania Caesariensis in kaneje Mauretania Sitifensis._NEWLINE_V 5. stoletju so Saldae postale prestolnica kratko\xc5\xbeivega Vandalskega kraljestva, ki se je kon\xc4\x8dalo z bizantinsko osvojitvijo severne Afrike leta 533. Bizantinci so ustanovili Afri\xc5\xa1ko prefekturo in kasneje Kartaginski eksarhat.\n_START_SECTION_\nMuslimanski in fevdalni vladarji\n_START_PARAGRAPH_\nV 7. stoletju so severno Afriko osvojili Arabci in na mestu Sald ustanovili B\xc3\xa9ja\xc3\xafo. Hamadidska dinastija jo je izbrala za svojo prestolnico in postala je pomembno pristani\xc5\xa1\xc4\x8de in kulturno sredi\xc5\xa1\xc4\x8de._NEWLINE_ed vladavino Almohadov je v mestu \xc5\xbeivel sin pisanskega trgovca (in morda konzula), slavni matematik Leonardo Fibonacci, ki je pri tamkaj\xc5\xa1njih u\xc4\x8denjakih \xc5\xa1tudiral muslimansko matematiko, imenoval jo je modus indorum, in hindujsko-arabske \xc5\xa1tevilke. Svoje znanje je kasneje prenesel v srednjeve\xc5\xa1ko Evropo. B\xc3\xa9ja\xc3\xafa je bila v tistem \xc4\x8dasu pomembno \xc4\x8debelarsko sredi\xc5\xa1\xc4\x8de in izvoznica \xc4\x8debeljega voska, zato so Fibonaccija in po njem imenovano Fibonaccijevo zaporedje, objavljeno v Liber Abaci, bolj verjetno navdihnile \xc4\x8debele ine ne zajci._NEWLINE_Leta 1315 je bil v mestu do smrti kamenjan katalonski pisec, filozof in teolog Ramon Llull, nekaj let pred tem pa obe\xc5\xa1en Peter Armengaudius (Peter Armengol)._NEWLINE_Po \xc5\xa1panski okupaciji (1510-1555) so mesto leta 1555 zasedli osmanski Turki. B\xc3\xa9ja\xc3\xafa je bila skoraj tristo let trdnjava berberskih piratov. Mesto je bilo naseljeno predvsem z arabsko govore\xc4\x8dimi Mavri, Moriski in Judi. \xc5\xa0tevilo judovskega prebivalstva se je, zlasti po letu 1492, mo\xc4\x8dno pove\xc4\x8dalo raradi beguncev iz \xc5\xa0panije. Berberi niso \xc5\xbeiveli v mestu, ampak v okoli\xc5\xa1kih vaseh, in so v mesto prihajali predvsem na semanjske dni._NEWLINE_Iz tega obdobja sta mo\xc5\xa1eja iz 16. stoletja in kasaba (trdnjava), ki so ko zgradili \xc5\xa0panci leta 1545.\n_START_SECTION_\nFrancoska kolonialna oblast\n_START_PARAGRAPH_\nFrancozi so mesto zasedli leta 1833 in ga vklju\xc4\x8dili v kolonialno Al\xc5\xbeirijo. Ve\xc4\x8dino \xc4\x8dasa je bila sede\xc5\xbe (ous-pr\xc3\xa9fecture) okro\xc5\xbeja (arrondissement). Sredi 20. stoletja je imelo okro\xc5\xbeje 513.000 prebivalcev, od tega 20.000 v B\xc3\xa9ja\xc3\xafi. Mesto je spadalo v departma Konstantin, leta 1957 pa je dobilo svoj departma.\n_START_SECTION_\nBitka pri B\xc3\xa9ja\xc3\xafi\n_START_PARAGRAPH_\nMed drugo svetovno vojno so se med operacijo Bakla v severni Afriki izkrcali zavezniki. V B\xc3\xa9ja\xc3\xafi se je 11. novembra 1942 izkrcal britanski Kraljevi regiment zahodnega Kenta. \xc5\xa0e isti dan je ob 16:40 B\xc3\xa9ja\xc3\xafo s trideset bombniki Ju-88 in torpednimi letali napadla nem\xc5\xa1ka Luftwaffe. Potopila je transportni ladji Awatea in Cathay in po\xc5\xa1kodovala monitor HMS Roberts. Naslednji dan je na mino naletela protiletalska ladja SS Tynwald in se potopila. V bombnem napadi je bila uni\xc4\x8dena transportna ladja Karanja.\n_START_SECTION_\nAl\xc5\xbeirska republika\n_START_PARAGRAPH_\nKo je Al\xc5\xbeirija dobila neodvisnost, je B\xc3\xa9ja\xc3\xafa postala upravno sredi\xc5\xa1\xc4\x8de Province B\xc3\xa9ja\xc3\xafa, ki obsega del vzhodne berberske regije Kabylia.\n_START_SECTION_\nGospodarstvo\n_START_PARAGRAPH_\nV B\xc3\xa9ja\xc3\xafi je zadnja postaja saharskega naftovoda Hassi Messaoud, zaradi katerega je mesto najve\xc4\x8dje naftno pristani\xc5\xa1\xc4\x8de v zahodnem Sredozemlju. Poleg nafte se izva\xc5\xbea tudi \xc5\xbeelezo, fosfati, vina in suhe fige in slive. V mestu sta industriji plute in tekstila.'